মমতার ‘আমাদের পাড়া’ প্রকল্পে বিরাট সাফল্য, বন্যাদুর্গত এলাকায় বাড়ল সময়

ওয়েব ডেস্ক: মেয়াদ বাড়ল ‘আমাদের পাড়া আমাদের সমাধান’ প্রকল্পের। উত্তরবঙ্গের দুর্যোগ পরবর্তী পরিস্থিতির কারণে এই প্রকল্পের মেয়াদ বৃদ্ধি করা হয়েছে বলে জানা গিয়েছে। এদিন এমনটাই জানিয়েছেন মুখ্যমন্ত্রী মমতা বন্দ্যোপাধ্যায়। ইতিমধ্যেই, ২.৫ কোটি মানুষ ‘আমাদের পাড়া আমাদের সমাধান’ প্রকল্পে উপকৃত। স্থানীয় স্তরের শিবিরেও মানুষের ভিড় বাড়ছে।

উত্তরবঙ্গের বন্যা পরিস্থিতি খতিয়ে দেখতে রবিবারই গিয়েছিলেন মুখ্যমন্ত্রী মমতা বন্দ্যোপাধ্যায়। হাসিমারার বিভিন্ন এলাকায় নিজে পরিদর্শন করেন তিনি। মুখ্যমন্ত্রী জানান, ‘আমাদের পাড়া আমাদের সমাধান’ প্রকল্প ৬ নভেম্বর পর্যন্ত চলার কথা ছিল। কিন্তু প্রাকৃতিক বিপর্যয়ে ক্ষতিগ্রস্ত এলাকাগুলির কথা ভেবে ‘আমাদের পাড়া, আমাদের সমাধান’ প্রকল্পের মেয়াদ বাড়ানো হচ্ছে। বিপর্যস্ত জেলাগুলিতে আধার কার্ড (Aadhaar card) এবং অন্যান্য নথি নষ্ট হয়েছে মানুষের। সেই কথা মাথায় রেখেই এই প্রকল্পের কাজের দিন বাড়িয়ে দেওয়া হল।

আরও পড়ুন: ঘাটাল পুরসভার প্রাক্তন চেয়ারম্যান, কাউন্সিলার গ্রেফতার

উল্লেখ্য, স্থানীয় সমস্যা সমাধানের জন্য গত অগস্ট মাসে শুরু করা হয় এই আমাদের পাড়া, আমাদের সমাধান’ প্রকল্প। এই প্রকল্পের মাধ্যমে প্রতিটি বুথের কাজের জন্য ১০ কোটি টাকা বরাদ্দ করে রাজ্য সরকার। মোট ৮০০০ কোটি টাকা বরাদ্দ করা হয়েছে। নবান্ন সূত্রে খবর, এখনও পর্যন্ত রাজ্যের প্রায় ৯০% বুথে ২৮,২৯৯টি ক্যাম্প অনুষ্ঠিত হয়েছে। ক্যাম্পগুলিতে আলোচনার মাধ্যমে অগ্রাধিকারপ্রাপ্ত মোট কাজের ৮০%-এরও বেশি হলো রাস্তা মেরামত, রাস্তার আলো, জল নিকাশি ব্যবস্থা এবং পানীয় জল সরবরাহের কাজ। বিভিন্ন জেলা থেকে মোট ৩.৫৮ লক্ষেরও বেশি কাজের আবেদন পাওয়া গিয়েছে। যার মধ্যে ২.৮৪ লক্ষ প্রকল্প বাস্তবায়নের জন্য ইতিমধ্যেই অনুমোদন দেওয়া হয়েছে। ১.৮৬ লক্ষ প্রকল্পের জন্য ইতিমধ্যেই টেন্ডার জারি করা হয়েছে। প্রায় ১০০টি প্রকল্প ইতিমধ্যেই সম্পন্ন হয়েছে বলে জানানও হয়েছে নবান্নের তরফে।