শিলিগুড়ি থেকে ফের জুড়ল মিরিকের পথ! কবে খুলছে দুধিয়া ব্রিজ?

ওয়েব ডেস্ক: গত কয়েকদিন আগে একরাতের টানা বৃষ্টিতে বিপর্যস্ত পরিস্থিতি হয় উত্তরবঙ্গে। পাহাড়ি রাস্তাতে বিভিন্ন জায়গায় নামে ধস। শুধু তাই নয়, ভেঙে পড়ে শিলিগুড়ি থেকে পাহাড়ে ওঠা নামার অন্যতম পথ দুধিয়া ব্রিজ। যার জেরে পরিস্থিতি হয় ওঠে আরও দুর্বিষহ। যাওয়া আসায় ভোগান্তির সম্মুখীন হতে হয় পর্যটক থেকে স্থানীয় বাসিন্দাদের। তবে এবার খুলছে সেই ব্রিজ?

দুধিয়ায় অস্থায়ী সেতু দিয়ে সোমবার থেকেই যান চলাচল শুরু হবে বলে জানা গিয়েছে। সেতুর নির্মাণ কাজ সফল ভাবে সম্পন্ন হয়েছে বলে এক্স হ্যান্ডলে জানালেন মুখ্যমন্ত্রী মমতা বন্দ্যোপাধ্যায়। তিনি জানান, সেতুটি ৪৬৮ মিটার দীর্ঘ ও ৮ মিটার প্রস্থ। সেতুটি ১২০০ মিমি ব্যাসের ১৩২টি হিউম পাইপ ব্যবহার করে নির্মিত হয়েছে। মমতা বলেন, ‘১৬ দিনের রেকর্ড সময়ের মধ্যে এই চ্যালেঞ্জিং কাজটি সম্পন্ন করার জন্য এবং স্থানীয় বাসিন্দা ও যাত্রীদের জন্য সুরাহায় এই ব্রিজ নির্মাণের জন্য আমি পশ্চিমবঙ্গের পূর্ত দপ্তরের কাজে কৃতজ্ঞ।

আরও পড়ুন: রাত পোহালেই ছটপুজো, বালুরঘাটে সক্রিয় প্রশাসন

দুধিয়া ব্রিজ ছাড়াও উত্তরবঙ্গের বিভিন্ন জায়গার পরিস্থিতি হয়েছিল ভয়ানক। মুখ্যমন্ত্রী দু দুবার পরিস্থিতি খতিয়ে দেখতে গিয়েছিলেন । তবে দুধিয়া ব্রিজের ক্ষয়ক্ষতিতে ব্যাপক সমস্যার সম্মুখীন হন পাহাড়ের মানুষ । আটকে পড়েছিলেন বহু পর্যটকও। যদিও, তাদের নিরাপদে ঘুর পথে ফিরিয়ে আনা সম্ভব হয়েছে । তবে এবার সমস্যা থেকে মুক্তি পাহাড় বাসীর।