ধূপগুড়ির বন্যা বিধ্বস্তদের জন্য ত্রাণ পাঠালেন মুখ্যমন্ত্রী মমতা বন্দ্যোপাধ্যায়

নাগরাকাটা: সোমবার মুখ্যমন্ত্রী মমতা বন্দ্যোপাধ্যায় নাগরাকাটার বন্যা বিধ্বস্ত এলাকা পরিদর্শন করেন। সেখান থেকে ফেরার পথে আচমকা চালসায় দাঁড়িয়ে পড়ে মুখ্যমন্ত্রীর কনভয়। সেখানে মুখ্যমন্ত্রীর জন্য অপেক্ষা করছিলেন ধূপগুড়ির বিধায়ক অধ্যাপক নির্মল চন্দ্র রায়। এরপর বিধায়কের মাধ্যমে ধূপগুড়ির বন্যা দুর্গত এক হাজার মানুষের জন্য ত্রাণের ব্যবস্থা করেন।

এ বিষয়ে ধূপগুড়ির বিধায়ক অধ্যাপক নির্মল চন্দ্র রায় বলেন,”ধূপগুড়ি ব্লকের গধেয়ারকুঠি গ্ৰাম পঞ্চায়েতের হোগলাপাড়া, অধিকারীটারি, ধাপ্পাডাঙ্গা, কুল্লাপাড়া এলাকার বন্যা দুর্গত এবং ময়নাগুড়ি এলাকার বন্যা দুর্গতদের জন্য মুখ্যমন্ত্রী ত্রাণ বিতরণ করেন। মুখ্যমন্ত্রী ধূপগুড়িতে কিছুক্ষণ সময় দিতে পারেন এই ভেবে আমরা ব্যবস্থা করেছিলাম। পরবর্তীতে মুখ্যমন্ত্রী আমাকে এখানে ডেকে নেন।”

আরও পড়ুন: নাগরাকাটা থেকে বিরাট মন্তব্য মুখ্যমন্ত্রীর, দেখুন সরাসরি

একরাতের টানা বৃষ্টিতে ভয়াবহ পরিস্থিতি তৈরি হয় উত্তরবঙ্গে। তারপরই বিপর্যস্ত পরিস্থিতি খতিয়ে দেখতে তরিঘরি উত্তরবঙ্গে গিয়েছিলেন মুখ্যমন্ত্রী মমতা বন্দ্যোপাধ্যায়। এখন বেশ কিছু রাস্তা খুলে গিয়েছে, মেরামত করা হয়েছে সেতুও। সেখানকার মানুষের আতঙ্কও ধীরে ধীরে কাটছে। এই পরিস্থিতিতে ফের উত্তরবঙ্গে গিয়েছেন মমতা।